Vragmotors verwyder wat paaie in Port St Johns versperFoto: @Bosbeer2006/Twitter Die polisie in die Oos-Kaap het Donderdag begin om vragmotors te verwyder wat sedert Woensdagoggend gebruik is om paaie rondom Port St. Johns te versper. Ao. Majola Nkohli, woordvoerder van die polisie, sê die betogings het Woensdag omstreeks 04:00 begin en die R61 tussen Mthatha en Port St. Johns en ander paaie na Lusikisiki is versper. “Die betogers het na bewering agt vragmotors, wat na verskillende bestemmings op pad was, voorgekeer en die bestuurders gedwing om hul vragmotors skuins oor die pad te trek.” Sommige van die betogers het na bewering ook die sleutels van die vragmotors van die bestuurders afgeneem. “Pogings om die vragmotors Woensdag te verwyder was onsuksesvol. Die regering se insleepdienste is egter vandag ingespan om die vragmotors te verwyder.” Eienaars van die betrokke vragmotormaatskappye word versoek om spaarsleutels beskikbaar te stel sodat die vragmotors so vinnig as moontlik verwyder kan word, omdat meeste van die vragmotors knipmes staan. “Maatskappye kan kol. Mtengelwa kontak by 071 366 0017 om reëlings te tref.” Die polisie ondersoek ŉ saak van oortreding van die Padverkeerswet met ŉ bykomende aanklag van intimidasie. “Inhegtenisnemings word gou verwag.” Port St Johns all routes remain closed>please avoid pic.twitter.com/xbd8pCLWyX — Tshepo Machaea (@TrafficEye_SA) October 13, 2022